壽安宣相
作者：吳泳
朝代：宋

paragraphs: 磊落堪輿氣，崢嶸社稷身。
地傾曾鎮靜，天造要經綸。
倉首懷公輔，中原仗老臣。
綸揚申命寵，渥照午橋新。
司馬還辭洛，汾陽再入秦。
乾坤重拆洗，宇縣細縫紉。
汰擊鯨波濁，風清虎穴塵。
綠林戡大盜，紫邏息罷民。
魴尾喁喁活，龍驤帖帖馴。
按行光弼壘，斜岸武侯巾。
究宅歌鴻雁，參謀集鳳麟。
星營羅粲粲，雷轂隠轔轔。
飛輓通關表，耕屯集渭濱。
軍容俄再色，威令復重信。
烽火閒荆楚，塵沙卷劍岷。
馬騰雲隴月，士飽雪山春。
來石非無傑，平江亦有人。
誓功俱不再，方德信誰鄰。
弓矢宜專晉，鉤膺遂錫申。
鶻銜凌井鉞，龍節壓參神。
衛幙論功盛，韋門送喜頻。
河陽分鎮日，許國授弓辰。
勳業當如此，恩榮實邁倫。
一忠摩皜日，二節貫蒼旻。
績偉官難報，天高德最親。
丹書名澣澣，黄色喜津津。
咸頌僖公柏，誰言莊氏椿。
永爲民立命，長秉國之鈞。
信作三朋壽，都由一字仁。
東歸知不遠，香信已浮銀。